钦定古今图书集成/明伦汇编/官常典/第537卷 > 薛禄
## 钦定古今图书集成/明伦汇编/官常典/第537卷 > 薛禄

按《明外史》本传：“禄，胶人。行六，军中呼曰‘薛六’。”既贵，乃
更名禄。禄起卒伍，从燕起兵，首夺九门。真定之战，左
副将军李坚迎斗，锋始交，禄持槊刺坚，坠马，擒之，擢
指挥佥事。从援永平，下大宁、富峪、会州、宽河。还救北
平，先驱败南军游骑，进指挥同知。攻大同，为前徼，大
获。鏖白沟河，追奔至济南，迁指挥使。大战东昌，以五
十骑前，败南兵数百。南兵悉众来追，复大败之，获马
二百三十。时燕军为盛庸败，还走北平。庸伏兵威县、
深州以待，禄皆击走之。战滹沱河，右军力屈，禄驰赴
敌阵，出入数十战，破走之。追奔至夹河，斩馘无筭。战
单家桥，马蹶被执。奋脱缚，拔刀斩守卒数人。驰还复
战，大败平安军。掠定顺德、大名、彰德。攻西水寨，生擒
都指挥花英。乘胜下东阿、东平、汶上，连战淝河、大店、
小河、汴堤、灵壁，功最。入京师，论功，擢都督佥事。永乐
六年进同知。八年从北征，至斡难河，以功进右都督。
上言：“自古用人必资豫教。今武臣子弟闲暇不教，恐
缓急无可使者。”帝韪其言。会四方送幼军数万至，悉
隶禄操习之。十二年复从北征还，董建北京宫殿。十
八年，役竣，封阳武侯，禄千一百石。二十一年，复从北征，还讨平长兴盗。仁宗即位，命掌左军，加太子太保，
予世券。洪熙元年命巡北边，破敌于大松岭，益禄五
百石。宣宗初，佩镇朔大将军印，复巡边还，陈备边六
事。从征乐安，为前锋，先二日围其城。高煦擒，留禄镇
抚。二年夏，复佩大将军印，督输开平，还军宣府。寇薄
开平，无所得而退。禄谍寇去城三百馀里，率精兵昼
伏夜行，三夕至，纵轻骑蹂敌营，破之，大获人畜。师还，
敌蹑其后，复奋击败之，寇由是远遁。三年从北征，破
敌于宽河。留镇蓟州、永平。巡边护饷，数出开平、宣府
间。五年遇敌于凤凰岭，斩获多，加太保。建言“永宁卫、
团山及雕鹗、赤城、云州、独石无城堡，不可守，筑之便。”
于是发卒二万六千赴役，精骑五百护之，禄与丰城
侯董筑。临行赐诗，以山甫、南仲为比。疾作，召还，卒。赠
鄞国公，谥忠武。禄有勇而好谋，谋定后战，战必胜。纪
律严切，秋毫无犯。善抚士卒，同甘苦，人乐为用。靖难
诸功臣，张玉、朱能及禄三人为最。而禄逮事三朝，历
镇边阃，岿然为时宿将。子勋先卒，孙诜嗣。